اسلامی اصول کی فلاسفی (کتاب)

اسلامی اصول کی فلاسفی مرزا غلام احمد کی ایک مشہور کتاب ہے جو انھوں نے 1896 میں لاہور میں منعقدہ بین المذاہب کانفرنس کے لیے لکھی تھی۔ اس میں مذکورہ کانفرنس میں پیش کردہ پانچ سوالوں کے اسلامی تعلیمات کی روشنی میں جواب دیے گئے ہیں۔
یہ کتاب اس جلسہ مذاہب میں پیش کردہ مضمون پر مشتمل ہے جس کا انعقاد سوامی سادھو شوگن نے لاہور میں کیا تھا۔ اس سلسلہ میں پہلا جلسہ اجمیر میں ہوا۔ دوسرا جلسہ 26 تا 29 دسمبر 1896کو لاہور میں منعقد ہوا۔ چنانچہ اس جلسہ میں سناتن دھرم، ہندومت، آریہ سماج، فری تھنکر، برہمو سماج، تھیوسافیکل سوسائٹی، ریلیجن آف ہارمنی، مسیحیت، اسلام اور سکھ مت سے تعلق رکھنے والوں نے ان سوالات کے جواب دئے۔
انسان کی جسمانی، اخلاقی اور روحانی حالتیں کیا ہیں؟
اس کے جواب میں مرزا غلام احمد نے تحریر کیا کہ قرآن کریم کی رو سے ان حالتوں کے تین مبداء ہیں۔ اول نفس امارۃ (سورۃ یوسف 53۔ 54) جو انسان کو بدی کی طرف کھینچتا ہے۔ دوم نفس لوامہ (سورۃ القیامہ 2۔ 3) جو انسان کو گناہ پر متنبہ کرتا ہے۔ سوم نفس مطمئنہ (الفجر 27۔ 31) جس پر پہنچ کر انسان نیکی ہی میں راحت پاتا ہے۔ مزید یہ بیان کیا کہ انسان کا کھانا پینا تمام طبعی امور کا اس کے اخلاق اور روحانیت پر بھی اثر پڑتا ہے۔ اسی لیے اسلام نے ان باتوں کے متعلق بھی ہدایات دی ہیں اور بعض چیزوں کے کھانے پینے سے منع کیا ہے اور عبادت کے لیے پہلے پاکیزگی اختیار کرنے کا حکم دیا ہے۔ طبعی حالتیں درستی اور تربیت سے اخلاقی حالتوں میں اور وہ مزیدتربیت سے اعلیٰ روحانی حالتوں میں بدل سکتی ہیں۔ اسی ضمن میں مصنف نے قرآن کریم کے حوالہ جات سے یہ بھی بیان کیا ہے کہ روح مخلوق ہے اور جنین کے اندر ہی پیدا ہوتی ہے کہیں باہر سے نہیں آتی۔ علم کی تین اقسام ہیں علم الیقین، عین الیقین اور حق الیقین۔ اسی طرح تین ہی عالم ہیں عالم کسب، عالم برزخ اور عالم بعث۔
انسان کی زندگی کی بعد کی حالت یعنی عقبیٰ
اس سوال کا تفصیلی جواب پہلے سوال کے آخر پر آ گیا ہے جہاں عالم کسب، عالم برزخ اور عالم بعث کی تشریح اور بحث کے دوران میں قرآن کے حوالہ سے بتایا گیا ہے کہ دنیا یعنی عالم کسب کا آئندہ زندگی سے گہرا تعلق ہے اور درحقیقت وہ اس عالم کا ہی نتیجہ ہے۔ چنانچہ عالم بعث کی حالتیں اس دنیا کی حالتوں سے گہری ممثلت رکھتی ہیں۔
د نیامیں انسان کی ہستی کی اصل غرض کیا ہے؟ وہ غرض کس طرح پوری ہو سکتی ہے؟
اس سوال کا جواب قرآن نے یہ دیا ہے کہ انسان کو عبادت کے لیے پیدا کیا گیا ہے (الذاریات 56۔ 57)۔ اس مقصد کو پورا کرنے کے مختلف ذرائع قرآن نے بیان کیے ہیں۔ ان میں سے کچھ یوں ہیں : 1۔ خدا پر ایمان۔ 2۔ خدا کے حسن کا علم۔ 3۔ خدا کے احسان کا علم۔ 4۔ دعا۔ 5۔ مجاہدہ۔ 6۔ استقامت۔ 7۔ صحبت صالحین۔ 8۔ رویا، کشف اور الہام۔
کرم یعنی اعمال کا اثر دنیا اور عاقبت میں کیا ہوتا ہے؟
اس سوال کا جواب بھی پہلے سوالات کی ذیل میں آ گیا ہے کہ کس طرح اس دنیا کے اعمال آخرت کے حالات پر اثر انداز ہوتے ہیں۔
علم یعنی گیان و معرفت کے ذرائع کیا کیا ہیں؟
اس سوال کے جواب میں مصنف تحریر کرتے ہیں کہ علم کی تین اقسام ہیں جیسا کہ پہلے سوال کے جواب میں بالتفصیل بیان ہوا ہے۔ علم الیقین کی بنیاد منقولات پر ہے۔ اسی طرح ایک ماخذ علم کا انسانی فطرت ہے۔ پھر ایک ماخذ، جو یقین تک پہنچاتا ہے، الہام ہے جو کامل علم عطا کرتا ہے۔
جلسہ کی کارروائی منتظمین کی طرف سے کتابی صورت میں شائع ہوئی اور انٹرنیٹ پر یہاں دستیاب ہے : کارروائی جلسہ اعظم لاہور 1896۔
مضمون نہایت اثر انگیز ثابت ہوا چنانچہ منتظمین جلسہ نے اپنی رپورٹ میں لکھا:
مشہور اخبار سول اینڈ ملٹری گزٹ نے لکھا :
اخبار چوھدویں صدی نے لکھا :
اس جلسہ کے شروع ہونے سے پانچ دن قبل مرزا غلام احمد نے ایک اشتہار شائع کیا۔ اس میں لکھا کہ انھیں بذریعہ الہام خبر دی گئی ہے کہ ان کا مضمون باقی تمام پر حاوی رہے گا۔ انھوں نے لکھا کہ انھیں الہام ہوا ہے کہ یہ مضمون "سب پر غالب رہے گا"، نیز "اللہ اکبر خربت خیبر" یعنی اللہ سب سے بڑا ہے، خیبر تباہ کر دیا گیا پھر "ان اللہ معک۔ ان اللہ یقوم اینما قمت" یعنی اللہ تیرے ساتھ ہے۔ اللہ وہاں کھڑا ہوتا ہے جہاں تو کھڑا ہو جو حماعت کا استعارہ ہے۔ یہ اشتہار 21 دسمبر 1896کو شائع ہوا اور لاہور میں مختلف جگہوں پر آویزاں بھی کیا گیا۔